《花心动 木香花》
清代·熊琏

日暖风和，正满架浓阴，柴门深掩。篱落萧疏，墙角清幽，望去琼瑶一片。

淡香飘向无人处，试问在、谁家庭院。尽任著、山村水郭，牵藤布蔓。

林下风情未远。纵富贵何辞，也甘贫贱。杏子青垂，柳带长拖，多少繁华先占。

殿春芍药同时放，不羡它、雕栏回槛。须知道、生来野性萧散。

作者简介：熊琏，字商珍，号澹仙，又号茹雪山人，如皋人。有《澹仙诗钞》。